林作宣布搞18區婚禮 抄舊愛麥明詩搵李龍基唱歌助興
2024年04月01日 22:47
東網電視
更多新聞短片
「十優港姐」麥明詩(Louisa)與盛勁為(Keith)正式拉埋天窗,並一口氣搞足4日婚禮,期間連麥明詩前男友林作嘅媽咪王莉妮有份出席之餘,仲爆料林作因舊愛結婚大受打擊。而林作本人,今日亦喺社交網晒出同裕美影嘅婚紗相,並隆重宣布:「本人及和田裕美欣然宣布:我哋決定要搞婚禮了!這次,我們參照目前的潮流,決定將會在今年內全港18區每區每個禮拜舉行一次婚禮,邀請在當區居住或者工作的親朋好友,及任何想課金參與盛宴的網友們,共同見證盛事。」
另外,麥明詩嘅圍村婚宴上,亦曾邀請咗奶奶最鍾意嘅歌手李龍基做嘉賓唱歌助興,並獲得對方祝福五年抱八,而林作似乎以麥明詩婚禮做參考,表示:「每場婚禮,都會邀請李龍基大哥擔任演唱嘉賓,融合他近期的酒樓演唱會風格,務求做到商業價值最大化。本人希望,可以做到全年霸佔網絡資源,煩死網民們,每場婚宴都有新的大龍鳳角度,務求長做長有。」雖然聽落的確係林作作風,但話晒今日都係4月1日愚人節,所以該Post亦引嚟唔少網友質疑林作「抽水」。